CELEX: 
Language: ga
Date: 2021-07-13 00:00:00
Title: RIALACHÁN TARMLIGTHE (AE) …/... ÓN gCOIMISIÚN lena leasaítear Rialachán (AE) 2018/848 ó Pharlaimint na hEorpa agus ón gComhairle maidir leis na critéir chun aitheantas a thabhairt d’údaráis rialúcháin agus do chomhlachtaí rialúcháin atá inniúil ar rialuithe a dhéanamh ar tháirgí orgánacha i dtríú tíortha, agus chun a n-aitheantas a tharraingt siar

MEABHRÁN MÍNIÚCHÁIN
            
            
               1.COMHTHÉACS AN GHNÍMH THARMLIGTHE
            
            
               Tar éis ghlacadh Rialachán (AE) 2018/848, a thiocfaidh i bhfeidhm an 1 Eanáir 2022, féadfaidh an Coimisiún aitheantas a thabhairt do na húdaráis rialúcháin agus do na comhlachtaí rialúcháin atá inniúil ar rialuithe a dhéanamh ar tháirgí orgánacha allmhairithe agus deimhnithe orgánacha a eisiúint i dtríú tíortha.
            
            
               Ag tógáil ar thaithí an Choimisiúin maidir le maoirseacht a dhéanamh ar údaráis rialúcháin agus ar chomhlachtaí rialúcháin a oibríonn i dtríú tíortha, agus d’fhonn stóinseacht na rialuithe a dhéanann údaráis rialúcháin agus comhlachtaí rialúcháin a áirithiú agus chun sláine na dtáirgí orgánacha a allmhairítear ó thríú tíortha a ráthú, is gá atreisiú a dhéanamh ar inniúlacht na n‑údarás rialúcháin agus na gcomhlachtaí rialúcháin rialuithe éifeachtacha a dhéanamh ar oibreoirí a tháirgeann táirgí orgánacha i dtríú tíortha.
            
            
               Chun na cuspóirí sin a bhaint amach, agus ar mhaithe le trédhearcacht, ba cheart critéir bhreise a leagan síos maidir le haitheantas a thabhairt d’údaráis rialúcháin agus do chomhlachtaí rialúcháin nó iad a tharraingt siar.
            
            
               2.COMHAIRLIÚCHÁIN ROIMH GHLACADH AN GHNÍMH
            
            
               Rinneadh an Dréachtghníomh Tarmligthe a phlé go mion leis na Ballstáit ag an nGrúpa Saineolaithe maidir le Táirgeadh Orgánach agus leis na príomheagraíochtaí a dhéanann ionadaíocht thar ceann na hearnála orgánaí. D’oibrigh AS AGRI i ndlúthchomhar le hArd-Stiúrthóireachtaí eile i réimse an tsaineolais shonraigh atá acu agus na rialacha sin á ndréachtú. Tugadh fógra do chomhpháirtithe na hEagraíochta Domhanda Trádála agus rinneadh comhairliúcháin phoiblí ghinearálta. 
            
            
               3.EILIMINTÍ DLÍ AN GHNÍMH THARMLIGTHE
            
            
               Leagtar síos sa Ghníomh Tarmligthe seo critéir sa bhreis orthu sin a leagtar síos in Airteagal 46(2) de Rialachán (AE) 2018/848 maidir le haitheantas a thabhairt do na húdaráis rialúcháin agus do na comhlachtaí rialúcháin agus critéir chun an t‑aitheantas sin a tharraingt siar.
            
            
               RIALACHÁN TARMLIGTHE (AE) …/... ÓN gCOIMISIÚN
            
            
               an 13.7.2021
            
            
               lena leasaítear Rialachán (AE) 2018/848 ó Pharlaimint na hEorpa agus ón gComhairle maidir leis na critéir chun aitheantas a thabhairt d’údaráis rialúcháin agus do chomhlachtaí rialúcháin atá inniúil ar rialuithe a dhéanamh ar tháirgí orgánacha i dtríú tíortha, agus chun a n-aitheantas a tharraingt siar
            
            
               (Téacs atá ábhartha maidir le LEE)
            
            
               TÁ AN COIMISIÚN EORPACH,
            
            
               Ag féachaint don Chonradh ar Fheidhmiú an Aontais Eorpaigh,
            
            
               Ag féachaint do Rialachán (AE) 2018/848 ó Pharlaimint na hEorpa agus ón gComhairle an 30 Bealtaine 2018 maidir le táirgeadh orgánach agus lipéadú táirgí orgánacha agus lena n‑aisghairtear Rialachán (CE) Uimh. 834/2007
                  1
                ón gComhairle, agus go háirithe pointe (a) d’Airteagal 46(7) de,
            
            
               De bharr an mhéid seo a leanas:
            
            
               (1)De bhun Airteagal 46 de Rialachán (AE) 2018/848, féadfaidh an Coimisiún aitheantas a thabhairt do na húdaráis rialúcháin agus do na comhlachtaí rialúcháin atá inniúil ar rialuithe a dhéanamh ar tháirgí orgánacha allmhairithe agus deimhnithe orgánacha a eisiúint i dtríú tíortha. 
            
            
               (2)Ag tógáil ar thaithí an Choimisiúin maidir le maoirseacht a dhéanamh ar údaráis rialúcháin agus ar chomhlachtaí rialúcháin a oibríonn i dtríú tíortha, agus d’fhonn stóinseacht na rialuithe a dhéanann údaráis rialúcháin agus comhlachtaí rialúcháin a áirithiú agus chun sláine na dtáirgí orgánacha a allmhairítear ó thríú tíortha a ráthú, is gá atreisiú a dhéanamh ar inniúlacht na n‑údarás rialúcháin agus na gcomhlachtaí rialúcháin rialuithe éifeachtacha a dhéanamh ar oibreoirí a tháirgeann táirgí orgánacha i dtríú tíortha. Chun an cuspóir sin a bhaint amach, ba cheart critéir bhreise a thabhairt isteach maidir le haitheantas a thabhairt d’údaráis rialúcháin agus do chomhlachtaí rialúcháin. 
            
         
         
            
               (3)Go háirithe, ceanglaítear le pointe (b) d’Airteagal 46(2) de Rialachán (AE) 2018/848 go mbeidh údaráis rialúcháin agus comhlachtaí rialúcháin inniúil ar rialuithe a dhéanamh lena áirithiú i dtaca leis na coinníollacha a leagtar amach i bpointí (a), (b)(i) agus (c) d’Airteagal 45(1) den Rialachán sin go gcomhlíontar iad i ndáil le táirgí orgánacha agus táirgí atá á dtiontú. Ós rud é go bhfuil na rialuithe sin riachtanach chun comhlíontacht le Rialachán (AE) 2018/848 a áirithiú, níor cheart cead a bheith ag údarás rialúcháin ná ag comhlacht rialúcháin cúraimí rialúcháin a tharmligean. Mar sin féin, d’fhonn an tsolúbthacht is gá a thabhairt d’údaráis rialúcháin nó do chomhlachtaí rialúcháin, níor cheart an tsampláil a chuimsiú sa toirmeasc faoi chúraimí rialúcháin a tharmligean.
            
            
               (4)I gcás sáruithe tromchúiseacha nó leanúnacha a mhéid a bhaineann le fíorú a dhéanamh ar oibreoirí nó ar na rialuithe agus na gníomhaíochtaí a dhéanann an t‑údarás rialúcháin nó an comhlacht rialúcháin, nó i gcás nach ndearna an t‑údarás rialúcháin nó an comhlacht rialúcháin gníomhaíocht cheartaitheach thráthúil iomchuí, ba cheart don Choimisiún a bheith in ann aitheantas an údaráis rialúcháin nó an chomhlachta rialúcháin a tharraingt siar. Dá bhrí sin, ar mhaithe le trédhearcacht, ba cheart critéir a leagan síos maidir le haitheantas na n‑údarás rialúcháin agus na gcomhlachtaí rialúcháin a tharraingt siar.
            
            
               (5)Dá bhrí sin, ba cheart Rialachán (AE) 2018/848 a leasú dá réir.
            
            
               (6)Ar mhaithe le soiléireacht agus deimhneacht dhlíthiúil, ba cheart feidhm a bheith ag an Rialachán seo ó dháta chur i bhfeidhm Rialachán (AE) 2018/848,
            
            
               TAR ÉIS AN RIALACHÁN SEO A GHLACADH:
            
            
               Airteagal 1
            
            
               In Airteagal 46 de Rialachán (AE) 2018/848, cuirtear an méid seo a leanas in ionad mhír 2:
            
            
               ‘2.
                     Déanfar na húdaráis rialúcháin agus na comhlachtaí rialúcháin a aithint i gcomhréir le mír 1 maidir le hallmhairiú na gcatagóirí táirgí a liostaítear in Airteagal 35(7) a rialú, más rud é go gcomhlíonann siad na critéir seo a leanas: 
            
            
               (a)bunófar iad go dleathach i mBallstát amháin nó i dtríú tír amháin;
            
            
               (b)beidh sé d’acmhainn acu rialuithe a dhéanamh lena áirithiú go ndéanfar na coinníollacha a leagtar amach i bpointe (a), (b)(i), agus (c) d’Airteagal 45(1) agus san Airteagal seo a chomhlíonadh maidir le táirgí orgánacha agus táirgí atá á dtiontú ar beartaíodh iad a allmhairiú isteach san Aontas, gan cúraimí rialúcháin a tharmligean; chun críocha an phointe seo, cúraimí rialúcháin a dhéanann daoine a oibríonn faoi chonradh aonair nó faoi chomhaontú foirmiúil lena gcuirtear iad faoi rialú bainistíochta agus faoi nósanna imeachta na n‑údarás rialúcháin nó na gcomhlachtaí rialúcháin conarthacha, ní mheasfar gur cúraimí tarmligthe iad, agus ní bheidh feidhm ag an toirmeasc faoi chúraimí rialúcháin a tharmligean maidir le sampláil;
            
            
               (c)tabharfaidh siad ráthaíochtaí leordhóthanacha oibiachtúlachta agus neamhchlaontachta agus beidh siad saor ó aon choinbhleacht leasa maidir le feidhmiú a gcúraimí rialaithe; go háirithe, beidh nósanna imeachta i bhfeidhm acu lena n‑áirithiú go mbeidh na baill foirne a dhéanfaidh rialuithe agus gníomhaíochtaí eile saor ó aon choinbhleacht leasa, agus nach mó ná 3 bliana as a chéile a dhéanfaidh na cigirí céanna iniúchadh ar na hoibreoirí; 
            
            
               (d)i gcás na gcomhlachtaí rialúcháin, déanfar iad a chreidiúnú chun nach bhfaighidh siad aitheantas ach ó aon chomhlacht creidiúnaithe amháin i gcomhréir leis an Rialachán seo de réir an chaighdeáin chomhchuibhithe ábhartha um ‘Measúnú comhréireachta — Ceanglais ar chomhlachtaí a dheimhníonn táirgí, próisis agus seirbhísí’, ar foilsíodh an tagairt dó in Iris Oifigiúil an Aontais Eorpaigh; 
            
            
               (e)beidh an saineolas, an trealamh agus an bonneagar is gá acu chun cúraimí rialúcháin a dhéanamh agus beidh go leor ball foirne acu a mbeidh an cháilíocht agus an taithí chuí acu; 
            
            
               (f)beidh an cumas agus an inniúlacht acu lena ngníomhaíochtaí deimhniúcháin agus rialúcháin a dhéanamh i gcomhréir le ceanglais an Rialacháin seo agus go háirithe le Rialachán Tarmligthe (AE) 2021/XXX* ón gCoimisiún i gcás gach cineáil oibreora (oibreoir aonair nó grúpa oibreoirí) i ngach tríú tír agus i gcás gach catagóire táirgí ar mian leo go dtabharfaí aitheantas dóibh;
            
            
               (g)beidh nósanna imeachta agus socruithe i bhfeidhm acu chun neamhchlaontacht, cáilíocht, comhsheasmhacht, éifeachtacht agus oiriúnacht a áirithiú maidir leis na rialuithe agus na gníomhaíochtaí eile a dhéanann siad;
            
            
               (h)beidh go leor ball foirne acu leis an gcáilíocht agus leis an taithí chuí chun na rialuithe agus na gníomhaíochtaí eile a dhéanamh go héifeachtach agus in am trátha;
            
            
               (i)beidh saoráidí agus trealamh atá iomchuí agus coinnithe go cuí acu lena áirithiú gur féidir leis na baill foirne rialuithe oifigiúla agus gníomhaíochtaí oifigiúla eile a dhéanamh go héifeachtach agus in am trátha;
            
            
               (j)beidh na nósanna imeachta i bhfeidhm acu lena áirithiú go mbeidh rochtain ag na baill foirne ar áitreabh, agus ar dhoiciméid, na n‑oibreoirí, chun go mbeidh siad in ann a gcuid cúraimí a chur i gcrích;
            
            
               (k)beidh scileanna, oiliúint agus nósanna imeachta inmheánacha acu a bheidh oiriúnach chun rialuithe éifeachtacha a dhéanamh, cigireacht san áireamh, ar oibreoirí chomh maith le córas rialúcháin inmheánaigh de chuid oibreoirí grúpa, más ann dóibh;
            
            
               (l)an t‑aitheantas a tugadh cheana dóibh i dtaca le tríú tír shonrach agus/nó i dtaca le catagóir táirgí, i gcomhréir le mír 2a, ní bheidh sin aistarraingthe, ná a gcreidiúnú, ní bheidh sin aistarraingthe ná curtha ar fionraí ag aon chomhlacht creidiúnaithe i gcomhréir lena nósanna imeachta maidir le fionraí nó aistarraingt arna mbunú i gcomhréir leis an gcaighdeán idirnáisiúnta ábhartha, go háirithe le caighdeán 17011 de chuid na hEagraíochta Idirnáisiúnta um Chaighdeánú (ISO) – Measúnú comhréireachta – ceanglais ghinearálta maidir le comhlachtaí creidiúnaithe lena ndéantar comhlachtaí um measúnú comhréireachta a chreidiúnú, le linn na 24 mhí roimh na rudaí seo a leanas:
            
         
         
            
               (i)a n‑iarraidh ar aitheantas i dtaca leis an tríú tír chéanna agus/nó i dtaca leis an gcatagóir chéanna táirgí, ach amháin i gcás inar aistarraingíodh an t-aitheantas a tugadh dóibh roimhe sin i gcomhréir le pointe (k) de mhír 2a;
            
            
               (ii)a n‑iarraidh ar raon feidhme an aitheantais a leathnú chuig tríú tír bhreise i gcomhréir le hAirteagal 2 de Rialachán Tarmligthe (AE) 2021/XXX, ach amháin i gcás inar aistarraingíodh an t‑aitheantas a tugadh roimhe sin i gcomhréir le pointe (k) de mhír 2a den Airteagal seo; 
            
            
               (iii)a n-iarraidh ar raon feidhme an aitheantais a leathnú chuig catagóir bhreise táirgí i gcomhréir le hAirteagal 2 de Rialachán Tarmligthe (AE) 2021/XXX;
            
            
               (m)i gcás údaráis rialúcháin, is eagraíochtaí riaracháin poiblí iad sa tríú tír a bhfuil aitheantas iarrtha acu ina leith;
            
            
               (n)comhlíonfaidh siad na ceanglais nós imeachta a leagtar síos i gCaibidil I de Rialachán Tarmligthe (AE) 2021/XXX; agus
            
            
               (o)comhlíonfaidh siad aon chritéar breise a d’fhéadfaí a leagan síos i nGníomh Tarmligthe a ghlacfaí de bhun mhír 7.
            
            
               2a. Féadfaidh an Coimisiún aitheantas údaráis rialúcháin nó comhlachta rialúcháin i dtaca le tríú tír ar leith agus/nó i dtaca le catagóir táirgí a tharraingt siar sna cásanna seo a leanas: 
            
            
               (a)ní chomhlíontar a thuilleadh ceann de na critéir aitheantais a leagtar amach i mír 2;
            
            
               (b)ní bheidh an tuarascáil bhliantúil dá dtagraítear in Airteagal 4 de Rialachán Tarmligthe (AE) 2021/XXX faighte ag an gCoimisiún faoin sprioc-am a shonraítear san Airteagal sin nó an fhaisnéis a áirítear sa tuarascáil bhliantúil, beidh sí neamhiomlán nó míchruinn, nó ní chomhlíonfaidh sí na ceanglais a leagtar amach sa Rialachán sin;
            
            
               (c)an fhaisnéis ar fad a bhaineann leis an sainchomhad teicniúil dá dtagraítear i mír 4, leis an gcóras rialúcháin a chuirtear i bhfeidhm leis, leis an liosta cothrom le dáta d’oibreoirí nó de ghrúpaí oibreoirí nó leis na táirgí orgánacha a chumhdaítear faoi raon feidhme a aitheantais, ní sholáthróidh an t‑údarás rialúcháin ná an comhlacht rialúcháin í ná ní chuirfidh sé in iúl í;
            
            
               (d)ní thabharfaidh an t‑údarás rialúcháin ná an comhlacht rialúcháin fógra don Choimisiún laistigh de 30 lá féilire ó rinneadh athruithe ar a shainchomhad teicniúil dá dtagraítear i mír 4;
            
            
               (e)ní sholáthróidh an t‑údarás rialúcháin ná an comhlacht rialúcháin faisnéis a d’iarr an Coimisiún nó Ballstát roimh na spriocdhátaí arna leagan síos, nó beidh an fhaisnéis neamhiomlán, míchruinn nó ní chomhlíonfar léi na ceanglais a leagtar amach sa Rialachán seo, i Rialachán Tarmligthe (AE) 2021/XXX agus i ngníomh cur chun feidhme atá le glacadh de bhun mhír 8, nó ní chomhoibreoidh sé leis an gCoimisiún, go háirithe le linn na n‑imscrúduithe a dhéanfar i dtaca le neamh-chomhlíontacht;
            
            
               (f)ní aontóidh an t‑údarás rialúcháin ná an comhlacht rialúcháin dul faoi scrúdú ar an láthair a thionscain an Coimisiún;
            
            
               (g)le toradh an scrúdaithe ar an láthair nó le toradh an iniúchta léireofar mífheidhmiú córasach na mbeart rialúcháin nó ní bheidh an t‑údarás rialúcháin ná an comhlacht rialúcháin in ann na moltaí ar fad a rinne an Coimisiún tar éis an scrúdaithe ar an láthair nó tar éis an iniúchta a chur i bhfeidhm ina bplean gníomhaíochta atá beartaithe agus a cuireadh faoi bhráid an Choimisiúin;
            
            
               (h)ní dhéanfaidh an t‑údarás rialúcháin ná an comhlacht rialúcháin bearta ceartaitheacha leordhóthanacha mar fhreagairt ar na neamh-chomhlíontachtaí agus ar na sáruithe a breathnaíodh laistigh de sprioc-am a leag an Coimisiún síos i gcomhréir lena thromchúisí atá an cás, sprioc-am nach giorra ná 30 lá féilire;
            
            
               (i)i gcás ina n‑athróidh oibreoir a údarás rialúcháin nó a chomhlacht rialúcháin, ní chuirfidh an t‑údarás rialúcháin ná an comhlacht rialúcháin in iúl don údarás rialúcháin nua nó don chomhlacht rialúcháin nua gnéithe ábhartha den chomhad rialúcháin, lena n‑áirítear taifid i scríbhinn de chuid an oibreora laistigh de 30 lá féilire ar a mhéad ó fuarthas an iarraidh ar aistriú ón oibreoir nó ón údarás rialúcháin nua nó ón gcomhlacht rialúcháin nua; 
            
            
               (j)beidh baol ann go gcuirfear an tomhaltóir amú maidir le fíorchineál na dtáirgí a chumhdaítear le raon feidhme an aitheantais; nó;
            
            
               (k)ní bheidh aon oibreoir deimhnithe ag an údarás rialúcháin nó ag an gcomhlacht rialúcháin ar feadh tréimhse 48 mí as a chéile sa tríú tír ina bhfuil sé aitheanta.
            
            
               -----
            
            
               * Rialachán Tarmligthe (AE) 2021/... ón gCoimisiún an [dáta] lena ndéantar Rialachán (AE) 2018/848 ó Pharlaimint na hEorpa agus ón gComhairle a fhorlíonadh le ceanglais nós imeachta maidir le haitheantas a thabhairt d’údaráis rialúcháin agus do chomhlachtaí rialúcháin atá inniúil ar rialuithe a dhéanamh ar oibreoirí agus ar ghrúpa oibreoirí orgánacha deimhnithe agus ar tháirgí orgánacha i dtaca le tríú tíortha agus lena ndéantar an Rialachán sin a fhorlíonadh le rialacha maidir le maoirseacht na gceanglas sin agus leis na rialuithe agus na gníomhaíochtaí eile atá le déanamh ag na húdaráis rialúcháin agus ag na comhlachtaí rialúcháin sin (IO L xxx, xxx, lch. x).[C(2021) 5100]’.
            
         
         
            
               Airteagal 2
            
            
               Tiocfaidh an Rialachán seo i bhfeidhm an fichiú lá tar éis lá a fhoilsithe in Iris Oifigiúil an Aontais Eorpaigh.
            
            
               Beidh feidhm aige ón 1 Eanáir 2022. 
            
            
               Beidh an Rialachán seo ina cheangal go huile agus go hiomlán agus beidh sé infheidhme go díreach i ngach Ballstát.
            
            
               Arna dhéanamh sa Bhruiséil, 13.7.2021
            
            
               
                     Thar ceann an Choimisiúin
               
               
                     An tUachtarán
                     Ursula VON DER LEYEN
               
            
         
         
            
                  
                     (1)
                  
                        IO L 150, 14.6.2018, lch. 1.